b'\n_START_ARTICLE_\nDignitatis humanae\n_START_PARAGRAPH_\nDignitatis humanae (latin \xc2\xabom menneskets verdighet\xc2\xbb) er en av Det andre vatikankonsils erkl\xc3\xa6ringer og handler om religionsfrihet._NEWLINE_I erkl\xc3\xa6ringen heter det \xc2\xabDette Vatikankonsil erkl\xc3\xa6rer at mennesket har rett til religionsfrihet\xc2\xbb Denne friheten begrunner erkl\xc3\xa6ringen teologisk: \xc2\xab[R]etten til religionsfrihet er basert p\xc3\xa5 selve menneskeverdet slik dette er tilkjennegitt i Guds \xc3\xa5penbarte ord og ved fornuften.\xc2\xbb_NEWLINE_Menneskets forpliktelser overfor Gud, sier erkl\xc3\xa6ringen, kan bare oppfylles hvis det ikke skjer under tvang (art. 10). Dette inneb\xc3\xa6rer at religionsfriheten ogs\xc3\xa5 m\xc3\xa5 gjelde dem som, etter kirkens oppfatning, ikke lever slik Gud vil: \xc2\xabF\xc3\xb8lgelig vil rett til frihet best\xc3\xa5 ogs\xc3\xa5 hos dem som ikke oppfyller forpliktelsen til \xc3\xa5 s\xc3\xb8ke sannheten og holde fast ved den\xe2\x80\xa6\xc2\xbb Siden religionsut\xc3\xb8velse ofte forutsetter et fellesskap, gjelder religionsfriheten ikke bare enkeltindivider, men trossamfunn (art. 4)._NEWLINE_Religionsfriheten er n\xc3\xb8dvendig for at kirken skal kunne drive sin virksomhet, men tilsvarende frihet m\xc3\xa5 ogs\xc3\xa5 gjelde andre trossamfunn. Dette f\xc3\xa5r konsekvenser for kirkens forhold til staten. Staten har en forpliktelse til \xc3\xa5 sikre religionsfrihet for alle: \xc2\xabStaten skal videre s\xc3\xb8rge for at likhet for loven, som er en betingelse for samfunnets vel, av religi\xc3\xb8se grunner ikke krenkes \xc3\xa5pent eller skjult, og religion m\xc3\xa5 heller ikke gi \xc3\xa5rsak til diskriminering\xc2\xbb. Erkl\xc3\xa6ringen avviser ikke at et enkelt trossamfunn kan ha en s\xc3\xa6rlig relasjon til staten, men dette m\xc3\xa5 ordnes p\xc3\xa5 en slik m\xc3\xa5te at andres frihet ikke krenkes.'